Title: ประกาศองค์การบริหารส่วนตำบลนาเคียน เรื่อง การดำเนินการตามพระราชบัญญัติข้อมูลข่าวสารของราชการ พ.ศ. 2540 เกี่ยวกับข้อมูลข่าวสารส่วนบุคคลขององค์การบริหารส่วนตำบลนาเคียน

ประกาศองค์การบริหารส่วนตำบลนาเคียน

ประกาศองค์การบริหารส่วนตำบลนาเคียน
เรื่อง
การดำเนินการตามพระราชบัญญัติข้อมูลข่าวสารของราชการ พ.ศ. ๒๕๔๐
เกี่ยวกับข้อมูลข่าวสารส่วนบุคคลขององค์การบริหารส่วนตำบลนาเคียน[๑]

เพื่อให้เป็นไปตามความในมาตรา ๒๓ (๓)
แห่งพระราชบัญญัติข้อมูลข่าวสารของราชการ พ.ศ. ๒๕๔๐
ที่กำหนดให้หน่วยงานของรัฐต้องปฏิบัติเกี่ยวกับการจัดให้มีระบบข้อมูลข่าวสารส่วนบุคคล
จัดให้มีการพิมพ์ในราชกิจจานุเบกษาและตรวจสอบแก้ไขให้ถูกต้องอยู่เสมอเกี่ยวกับการจัดระบบข้อมูลข่าวสารส่วนบุคคล
ลักษณะการใช้ข้อมูลตามปกติวิธีการขอตรวจดูข้อมูลข่าวสารของเจ้าของข้อมูล
วิธีการขอให้แก้ไขเปลี่ยนแปลงข้อมูล และแหล่งที่มาของข้อมูล

องค์การบริหารส่วนตำบลนาเคียน
จึงจัดระบบข้อมูลข่าวสารส่วนบุคคลของหน่วยงานองค์การบริหารส่วนตำบลนาเคียน
อำเภอเมืองนครศรีธรรมราช จังหวัดนครศรีธรรมราช ดังนี้
(ก) ประเภทของบุคคลที่มีการจัดเก็บข้อมูลไว้
๑. ผู้บริหารองค์การบริหารส่วนตำบลนาเคียน
๒. สมาชิกสภาองค์การบริหารส่วนตำบลนาเคียน
๓. พนักงานส่วนตำบล
๔. ลูกจ้างประจำ
๕. พนักงานจ้าง
(ข) ประเภทของระบบข้อมูลข่าวสารส่วนบุคคล
๑. แฟ้มประวัติ บัตรประวัติข้าราชการ/พนักงานส่วนตำบล/ลูกจ้างประจำ
๒. ทะเบียนประวัติพนักงานจ้าง
๓.
ทะเบียนประวัติผู้บริหารและทะเบียนประวัติสมาชิกสภาองค์การบริหารส่วนตำบล
(ค) ลักษณะการใช้ข้อมูลตามปกติ
๑. ใช้ในการบริหารงานบุคคลขององค์การบริหารส่วนตำบลนาเคียน
๒. ใช้ในการตรวจสอบประวัติ/ความดีความชอบ/ประกอบการสอบสวนทางวินัย
กรณีพนักงานส่วนตำบล, ลูกจ้างประจำและพนักงานจ้างกระทำผิด
(ง) วิธีการขอตรวจดูข้อมูลข่าวสารของเจ้าของข้อมูล
๑. กรอกแบบฟอร์มขอตรวจดูข้อมูลต่อเจ้าหน้าที่ผู้รับผิดชอบ
๒. นายกองค์การบริหารส่วนตำบล
ปลัดองค์การบริหารส่วนตำบลหรือเจ้าหน้าที่ผู้รับมอบหมายเป็นผู้พิจารณาอนุมัติ
(จ) วิธีการขอแก้ไขเปลี่ยนแปลงข้อมูล
๑. การขอเปลี่ยนแปลงแก้ไข วัน เดือน ปีเกิด
ให้ปฏิบัติตามระเบียบสำนักนายกรัฐมนตรี ว่าด้วยการขอแก้ไข วัน เดือน ปีเกิด
ในทะเบียนประวัติข้าราชการ พ.ศ. ๒๕๔๘
๒. การแก้ไขเพิ่มเติมรายการในบัตรประวัติ แฟ้มประวัติมีแนวทางปฏิบัติ
ดังนี้
(๑) การผ่านการอบรม ดูงาน และการได้รับเครื่องราชอิสริยาภรณ์
แจ้งการเปลี่ยนแปลงหรือเพิ่มเติมรายการ โดยแนบสำเนาหลักฐานที่เกี่ยวข้อง
ให้องค์การบริหารส่วนตำบลนาเคียน จำนวน ๓ ชุด
(๒) การเพิ่มวุฒิการศึกษา ใช้หลักฐานสำเนาประกาศนียบัตร
ปริญญาบัตรและสำเนาใบแสดงผลการศึกษา จำนวน ๓ ชุด
(๓) การเปลี่ยนชื่อตัว ชื่อสกุล ให้แจ้งการเปลี่ยนแปลง
โดยแนบสำเนาเอกสารหลักฐานใบเปลี่ยนชื่อตัว ชื่อสกุล พร้อมกับแนบสำเนาทะเบียนบ้าน
จำนวน ๓ ชุด
(๔) การเพิ่มรายการอื่น ๆ เช่น
การได้รับคัดเลือกเป็นพนักงานส่วนตำบลดีเด่น เป็นต้น ให้ส่งสำเนาใบประกาศหรือหลักฐานอื่น
ๆ จำนวน ๓ ชุด
๓. เอกสารหลักฐานที่ส่งให้องค์การบริหารส่วนตำบลนาเคียน
ต้องรับรองสำเนาถูกต้อง
(ฉ) แหล่งที่มาของข้อมูล
๑. เจ้าของประวัติ
๒. คำสั่งบรรจุ แต่งตั้ง โอน (ย้าย) เลื่อนระดับ เลื่อนขั้น
และคำสั่งอื่น ๆ ของต้นสังกัด
๓. ผลการเลือกตั้งและคำสั่งแต่งตั้ง

ประกาศ
ณ วันที่ ๒๔ เดือน ธันวาคม พ.ศ. ๒๕๕๖
จรรยา  ตัดสายชล
นายกองค์การบริหารส่วนตำบลนาเคียน

ปริยานุช/ผู้จัดทำ
๑๗ กุมภาพันธ์
๒๕๕๗

อังศุมาลี/ผู้ตรวจ
๑๗ กุมภาพันธ์
๒๕๕๗

[๑] ราชกิจจานุเบกษา
เล่ม ๑๓๑/ตอนที่ ๑๔ ง/หน้า ๒๓๓/๖ กุมภาพันธ์ ๒๕๕๗